Bill Browder palub Eestil kehtestada viisakeelu 60 ametniku suhtes, kes virutasid Vene riigilt 230 miljonit dollarit ja aitasid tappa tema juristi, kirjutab värske  Eesti Ekspress.    Suurema kärata väisas möödunud reedel Eestit investeerimisfondi Hermitage Capital Management juht ja kaasasutaja Bill Browder (46). Ülitiheda päeva sisustasid kohtumised Toomas Hendrik Ilvese, Rein Langi, Mart Laari, Riigikogu liikmete ja inimõiguslastega. Päev oli nii sisukas, et lõunaks jõudis Browder vaid käigu pealt ühe võileiva võtta.    Ekspress rääkis ameeriklasega enne tema äralendu Tallinnast. Siia ei toonud teda äri, vaid isevärki poliitiline  kampaania, mis peaks päädima 60 venemaalasele viisakeelu kehtestamisega. "See on kõige tähendusrikkam asi, millele ma kunagi oma energiat kulutanud olen," räägib Browder.    Tema võitlus on sügavalt põhimõtteline. Ta ütleb, et Venemaa on maffiariik, kus inimõigused võimu vaikival heakskiidul julmalt jalge alla tallatakse. Seda ei tohi Lääs taluda.